**16**

**Prva obravnava**

Na podlagi 3. in 7. člena Zakona o gospodarskih javnih službah (Uradni list RS, št. 32/93, 30/98 – ZZLPPO, 127/06 – ZJZP, 38/10 – ZUKN in 57/11 – ORZGJS40), 13. alineje drugega odstavka 21. člena Zakona o lokalni samoupravi (Uradni list RS, št. 94/07 - uradno prečiščeno besedilo, 27/08 - odl. US, 76/08, 79/09, 51/10, 84/10 - odl. US, 40/12 - ZUJF, 14/15 - ZUUJFO, 76/16 - odl. US, 11/18 - ZSPDSLS-1, 30/18, 61/20 - ZIUZEOP-A, 80/20 - ZIUOOPE) in 19. člena Statuta Mestne občine Nova Gorica (Uradni list RS, št. 13/12, 18/17 in 18/19) je Mestni svet Mestne občine Nova Gorica na seji dne \_\_\_\_\_\_\_\_\_\_\_\_\_\_\_\_ sprejel

**ODLOK**

**o podelitvi koncesije za izvajanje izbirne gospodarske javne službe upravljanja in vzdrževanja sistema za izposojo koles GO2GO v Mestni občini Nova Gorica**

1. **UVODNE DOLOČBE**
2. člen
3. Ta odlok ureja način izvajanja izbirne gospodarske javne službe upravljanja in vzdrževanja sistema za izposojo koles GO2GO (v nadaljnjem besedilu tudi: javna služba) v Mestni občini Nova Gorica (v nadaljnjem besedilu: občina oz. koncedent) tako, da določa:

* organizacijsko in prostorsko zasnovo opravljanja javne službe,
* vrsto in obseg javnih dobrin javne službe ter njihovo prostorsko razporeditev,
* pogoje za zagotavljanje in uporabo javnih dobrin,
* pravice in obveznosti uporabnikov,
* vire financiranja javne službe in način njihovega oblikovanja,
* vrsto in obseg objektov in naprav, potrebnih za izvajanje javne službe,
* načine prenehanja koncesijskega razmerja,
* nadzor nad izvajanjem javne službe.

1. Ta odlok je hkrati tudi koncesijski akt za izvajanje javne službe iz prejšnjega odstavka.
2. člen

Izrazi, uporabljeni v tem odloku imajo naslednji pomen:

1. »koncedent« je Mestna občina Nova Gorica,
2. »koncesionar« je oseba javnega prava, ki ji je podeljena koncesija za izvajanje javne službe,
3. »uporabnik« je fizična oseba, ki uporablja sistem za izposojo koles GO2GO,
4. »sistem za izposojo koles GO2GO« je javni sistem za izposojo koles, ki je pod enakimi pogoji uporabe dostopen vsem uporabnikom in vključuje vso infrastrukturo in opremo, potrebno za normalno izvajanje javne službe.
5. člen

Izvajanje javne službe je v javnem interesu, saj je vzpostavitev in delovanje sistema za izposojo koles GO2GO, ki naj bo medsebojno povezljiv na območju treh občin: Mestne občine Nova Gorica,, Občine Šempeter – Vrtojba in Občine Gorica (Italija), v skladu s cilji, ki jih opredeljuje Celostna prometna strategija Mestne občine Nova Gorica.

1. **ORGANIZACIJSKA IN PROSTORSKA ZASNOVA OPRAVLJANJA JAVNE SLUŽBE**
2. člen
3. Koncesija za izvajanje javne službe na območju občine se podeli neposredno Evropskemu združenju za teritorialno sodelovanje EZTS GO, Corso Italia 55, 34170 Gorizia, pod pogoji in na način, določen s tem odlokom.
4. Koncesionar ima izključno pravico izvajanja javne službe na območju Mestne občine Nova Gorica.
5. člen
6. Za izvajanje javne službe skleneta koncedent in koncesionar koncesijsko pogodbo, s katero se natančneje uredijo vsa medsebojna razmerja.
7. Koncesija za izvajanje javne službe se podeli za obdobje 10 let. Po poteku tega roka se lahko obdobje koncesije podaljša še za 5 let.
8. Rok trajanja koncesije začne teči z dnem sklenitve koncesijske pogodbe.
9. člen
10. Sistem izposoje koles v občini je povezljiv s sistemom izposoje koles v Občini Šempeter – Vrtojba in v Občini Gorica, Italija (Comune di Gorizia).
11. Za ureditev medsebojnih razmerij v zvezi z delovanjem sistema za izposojo koles občine iz prejšnjega odstavka in izvajalec javne službe sklenejo sporazum o ureditvi medsebojnih razmerij v zvezi z delovanjem sistema za izposojo koles.
12. S sporazumom iz prejšnjega odstavka se določijo vsaj način izvajanja javne službe, pravice in obveznosti pogodbenih strank v zvezi z izvajanjem javne službe, ključ in način delitve prihodkov in stroškov javne službe in nadzor nad izvajanjem javne službe.
13. **VRSTA IN OBSEG JAVNIH DOBRIN JAVNE SLUŽBE TER NJIHOVA PROSTORSKA RAZPOREDITEV**
14. člen

V sistem za izposojo koles GO2GO na območju občine so vključena postajališča in kolesa, ki jih z odredbo določi župan. Odredba se objavi na spletni strani občine.

1. **ZAGOTAVLJANJE IN UPORABA JAVNIH DOBRIN**

8. člen

1. Koncesionar zagotavlja storitve javne službe 24 ur na dan in vse dni v letu, v kolikor ni za posamezno obdobje dogovorjeno drugače.
2. Posamezne naloge oziroma storitve v zvezi z izvajanjem javne službe koncesionar lahko odda podizvajalcu, vendar za izvršitev teh nalog oziroma storitev odgovarja občini, kot bi jih izvedel ali bil dolžan izvesti sam.
3. Koncesionar nastopa v razmerju do občine in uporabnikov ter tretjih oseb v svojem imenu in za svoj račun.

9. člen

1. Dolžnosti koncesionarja so zlasti:

* v javnem interesu kvalitetno, pravočasno in kontinuirano izvajati javno službo, v skladu z odlokom in drugimi predpisi ter pravnimi akti, sklenjenimi na podlagi teh predpisov,
* izvajati storitve javne službe strokovno pravilno, vestno in kvalitetno, v skladu z vsemi veljavnimi predpisi in v sodelovanju z občino,
* redno vzdrževati in uporabljati objekte, naprave in druga sredstva kot dober gospodar ter skrbeti, da se napake, poškodbe, okvare in pomanjkljivosti odpravijo čim prej,
* obračunavati davke in prispevke od prejetih plačil uporabnikov za uporabo storitev v skladu s predpisi,
* pripravljati letne programe za izvajanje javne službe in kalkulacije prihodkov in odhodkov dejavnosti in najmanj enkrat letno občini poročati o izvajanju javne službe in poslovanju,
* pripravljati predloge cen storitev (uporabnine),
* svetovati in pomagati občini pri pripravi razvojnih in investicijskih načrtov ter projektov za pridobivanje finančnih sredstev v okviru javnih razpisov ter drugih virov,
* voditi vse predpisane evidence, obveščati pristojne organe o kršitvah, ažurno odgovarjati na pritožbe in/ali pobude uporabnikov, omogočati nemoten nadzor v zvezi z izvajanjem javne službe in skrbeti za tekoče obveščanje javnosti o dogodkih v zvezi z izvajanjem javne službe.

1. Podrobneje se dolžnosti koncesionarja določijo v koncesijski pogodbi. Za podpis koncesijske pogodbe je pooblaščen župan.

10. člen

1. Za izposojo kolesa se plača uporabnina. Uporabnina se lahko plača kot letna naročnina ali glede na porabo. Podrobnejša določila o možnostih plačila se določijo v splošnih pogojih iz 11. člena tega odloka.
2. Načini plačila uporabnine za izposojo koles so naslednji:

* preko spleta, mobilne aplikacije ali terminala s plačilno kartico,
* na prodajnem mestu, ki ga določi izvajalec javne službe z gotovino ali plačilno kartico.

1. člen
2. Izvajalec je dolžan pripraviti ustrezna navodila za uporabo sistema za izposojo koles, oziroma splošne pogoje za uporabo in dostop do sistema.
3. Izvajalec je v celoti odgovoren za izvajanje javne službe.
4. člen
5. Izvajalec javne službe je dolžan vsako leto do 31. oktobra predložiti občini program izvajanja javne službe, v katerem navede vse aktivnosti, ki jih bo izvajal v prihodnjem letu ter oceno stroška za vsako od teh aktivnosti.
6. Izvajalec javne službe je dolžan vsako leto do 31. marca predložiti občini poročilo o izvajanju javne službe v preteklem letu, v katerem navede vse aktivnosti, ki jih je izvajal v preteklem letu, stroške, ki so pri tem nastali ter višino prihodkov iz naslova uporabnine za izposojo koles, ter z njim seznaniti Mestni svet Mestne občine Nova Gorica.
7. **PRAVICE IN OBVEZNOSTI UPORABNIKOV**
8. člen

Uporabniki imajo pravico do uporabe storitev javne službe pod enakimi pogoji, upoštevaje prostorske in tehnične zmogljivosti sistema za izposojo koles.

1. člen

Uporabniki so dolžni upoštevati pravila in red uporabe sistema za izposojo koles (splošne pogoje) in plačevati storitve javne službe v skladu s cenikom.

1. **VIRI FINANCIRANJA JAVNE SLUŽBE IN NAČIN OBLIKOVANJA CENE STORITEV**
2. člen
3. Javna služba se financira iz:

* plačil uporabnikov,
* proračuna,
* drugih virov.

1. Ceno uporabnine (cenik) sprejme župan najmanj za obdobje enega leta na predlog koncesionarja, ki ga oblikuje tako, da je višina uporabnine enaka za celotno območje povezljivega sistema izposoje koles skupaj s sistemom v Občini Šempeter – Vrtojba in v Občini Gorica, Italija (Comune di Gorizia).
2. V primeru, da upravičeni stroški javne službe presegajo prihodke, se sredstva za subvencioniranje razlike med stroški in prihodki, zagotovijo v proračunu.
3. **VRSTA OBJEKTOV IN NAPRAV, POTREBNIH ZA IZVAJANJE JAVNE SLUŽBE**
4. člen

Za izvajanje javne službe občina zagotavlja osnovna sredstva za postajališča, sistem za izposojo koles, kolesa (električna in navadna), informacijski sistem za naročanje in plačevanje uporabe koles, mobilni informacijski sistem za naročanje in plačevanje uporabe koles, zaledni informacijski sistem z nadzorom.

1. člen

Objekte in naprave iz prejšnjega člena zavaruje občina, za zavarovanje dejavnosti javne službe iz naslova splošne civilne odgovornosti pa je odgovoren koncesionar.

1. **PRENEHANJE KONCESIJSKEGA RAZMERJA**
2. člen

Razmerje med koncedentom in koncesionarjem preneha s:

* prenehanjem koncesijske pogodbe,
* prenehanjem koncesionarja,
* odvzemom koncesije.

1. člen
2. Koncesijska pogodba preneha s:

* potekom časa, za katerega je bila sklenjena,
* odstopom od koncesijske pogodbe,
* sporazumno razvezo.

1. Koncedent lahko odstopi od pogodbe, če koncesionar bistveno krši določbe koncesijske pogodbe, in sicer če:

* ne upošteva določb odloka in drugih predpisov ali aktov, izdanih ali sklenjenih na njegovi podlagi,
* po lastni krivdi ne izvaja gospodarske javne službe več ko pet dni zaporedoma oziroma več kot 10 dni v enem letu,
* ne vodi posebnega računovodstva in drugih evidenc zaradi opravljanja nadzora ali ne da zahtevanih podatkov, potrdil, poročil o izvajanju javne službe,
* pride do stečaja ali likvidacije koncesionarja.

1. Koncedent ali koncesionar lahko odstopi od koncesijske pogodbe, če:

* je to v koncesijski pogodbi izrecno določeno,
* druga stranka krši koncesijsko pogodbo, pod pogoji in na način, kot je v njej določeno.

1. Koncedent ali koncesionar lahko med trajanjem koncesije sporazumno razvežeta koncesijsko pogodbo, če se ugotovi, da je zaradi bistveno spremenjenih ekonomskih ali sistemskih okoliščin ali drugih primerljivih okoliščin nadaljnje opravljanje dejavnosti iz koncesijske pogodbe nesmotrno ali nemogoče.
2. člen
3. Koncedent lahko odvzame koncesijo koncesionarju zaradi kršitev, ki resno ogrozijo izvajanje javne službe, in sicer če:

* koncesionar ne začne izvajati koncesionirane javne službe v za to določenem roku,
* je v javnem interesu, da se dejavnost preneha izvajati kot gospodarska javna služba ali kot koncesionirana gospodarska javna služba.

1. Koncedent mora koncesionarju o odvzemu koncesije izdati odločbo.
2. Koncesijsko razmerje preneha z dnem pravnomočnosti odločbe o odvzemu koncesije.
3. Odvzem koncesije ni dopusten, če je do okoliščin, ki utemeljujejo odvzem koncesije, prišlo zaradi višje sile ali drugih nepredvidljivih in nepremagljivih okoliščin.
4. **NADZOR NAD IZVAJANJEM JAVNE SLUŽBE**

1. člen
2. Nadzor nad izvajanjem javne službe opravljata oddelek občinske uprave, pristojen za gospodarske javne službe in oddelek občinske uprave, pristojen za finance.
3. Nadzor vključuje pregled finančnega poslovanja v zvezi z izvajanjem javne službe, vodenje ločenega računovodstva in opravljanja dejavnosti.
4. Koncesionar je pooblaščeni uradni osebi občinske uprave dolžan omogočiti nadzor nad izvajanjem javne službe in predložiti vso dokumentacijo v zvezi z njenim izvajanjem.
5. **KONČNA DOLOČBA**
6. člen

Ta odlok začne veljati petnajsti dan po objavi v Uradnem listu Republike Slovenije.

Številka: 007-6/2024

Nova Gorica, dne

Samo Turel

ŽUPAN

Številka: 007-6/2024-1

Nova Gorica, dne 6. maja 2024

O B R A Z L O Ž I T E V

1. **Razlogi, ki utemeljujejo potrebo po sprejemu Odloka o podelitvi koncesije za izvajanje izbirne gospodarske javne službe upravljanja in vzdrževanja sistema za izposojo koles GO2GO v Mestni občini Nova Gorica (v nadaljevanju: Odlok):**

Mestna občina Nova Gorica je lastnica sistema za izposojo koles GO2GO, ki obsega 20 postaj in skupno 91 koles na območju mesta Nova Gorica, ter naselij Solkan, Kromberk, Rožna Dolina in Pristava. Z njim želi zagotoviti pogoje za udobno in privlačno kolesarjenje ter povečati delež kolesarjenja pri opravljanju vsakodnevnih poti, oziroma preusmeriti vsaj del uporabnikov osebnih avtomobilov na bolj trajnostno obliko mobilnosti.

V noveliranem investicijskem programu za projekt Širitev sistema izposoje koles GO2GO, junij 2022, je bilo predvideno, da bo Mestna občina Nova Gorica po zaključku projekta organizirala izbirno gospodarsko javno službo za upravljanje in vzdrževanje sistema za izposojo koles GO2GO, ga v ta namen predala v upravljanje izvajalcu izbirne gospodarske javne službe, in sicer Evropskemu združenju za teritorialno sodelovanje EZTS GO (v nadaljevanju ZTS GO), ki ima status neprofitnega združenja ter status pravne osebe javnega prava.

Glede na navedeno in predlagano dopolnitev Odloka o gospodarskih javnih službah v Mestni občini Nova Gorica, ki predvideva oblikovanje nove izbirne gospodarske javne službe za upravljanje in vzdrževanje sistema za izposojo koles GO2GO, je potrebno pripraviti in sprejeti tudi odlok, ki določa način in organizacijo izvajanja te javne službe.

1. **Cilji, ki se želijo doseči s sprejemom odloka:**

Z odlokom kot koncesijskim aktom se koncesija za izvajanje javne službe upravljanja in vzdrževanja sistema izposoje koles neposredno podeli EZTS GO, ki je ustanovljen s strani Mestne občine Nova Gorica, Občine Šempeter – Vrtojba in Občine Gorica (Italija) in katerega eden od specifičnih ciljev je tudi strateško usklajevanje politik na območju treh občin, in sicer tudi upravljanje, izvajanje in posodabljanje infrastruktur, transporta, mobilnosti in logistike. Občine so sklenile, da bodo razširile in povezale svoje storitve izposoje koles s ciljem vzpostavitve skupne čezmejne storitve.

Odlok bo tudi pravna podlaga za sklenitev sporazuma med občinami in EZTS GO, v katerem bodo podrobneje urejena medsebojna razmerja med strankami sporazuma z namenom jasne določitve pravic in obveznosti strank sporazuma, predvsem pa določitve ključa in deležev financiranja stroškov javne službe, glede na predvideno višje odhodke v primerjavi s prihodki iz naslova uporabnin.

1. **Pravne podlage, po katerih naj se uredijo razmerja na tem področju:**

* Statut Mestne občine Nova Gorica (Uradni list RS, št. 13/12, 18/17, 18/19),
* Zakon o gospodarskih javnih službah (Uradni list RS, št. 32/93 s spremembami),
* Direktiva 2014/23/EU Evropskega parlamenta in Sveta z dne 26. februarja 2014 o podeljevanju koncesijskih pogodb (Uradni list EU L 94 z dne 28. 3. 2014).

1. **Rešitve in posledice, ki bodo nastale s sprejemom tega odloka:**

S sprejemom tega odloka bo organizirano izvajanje nove izbirne gospodarske javne službe upravljanje in vzdrževanje javnega sistema za izposojo koles, ki se bo izvajala v delu Mestne občine Nova Gorica in za katero bo koncesija glede na izpolnjevanje predpisanih pogojev podeljena neposredno, brez javnega razpisa, osebi javnega prava.

Koncesija se bo podelila za obdobje 10 let, koncesijsko razmerje pa bo pričelo teči s sklenitvijo koncesijske pogodbe. Odlok določa osnovna sredstva, ki predstavljajo gospodarsko javno infrastrukturo, osnovne obveznosti koncesionarja (konkretneje bodo obveznosti določene v koncesijski pogodbi in medobčinskem sporazumu), pravice in obveznosti uporabnikov ter obveznost plačila uporabnine za uporabo koles, ter da ceno uporabe koles sprejme župan na predlog koncesionarja. Koncesionar pripravi predlog na način, da je cena enotna na vseh območjih, kjer se javna služba izvaja, torej tudi v Občini Šempeter – Vrtojba in Občini Gorica. Ker je potrebno spoštovati dva različna pravna reda, se svet ustanoviteljic v tem primeru ne more oblikovati – zato enotno ceno za vse tri občine predlaga koncesionar, potrdijo in sprejmejo pa jo vsi trije župani, vsak zase.

Odlok določa še načine prenehanja koncesijskega razmerja ter nadzor izvajanja javne službe.

1. **Materialne obveznosti, ki bodo nastale s sprejemom tega odloka:**

Glede na izkušnje v času poskusnega obratovanja sistema za izposojo koles, je predvideno, da prihodki od uporabe koles ne bodo pokrivali stroškov upravljanja in vzdrževanja sistema za izposojo koles, zaradi česar bo potrebno razliko med stroški in prihodki javne službe zagotavljati kot subvencijo iz proračuna.

**6. Druge pomembne okoliščine glede vprašanj, ki jih ureja odlok**

Glede na medsebojno povezljivost sistema za izposojo koles tudi v Občini Šempeter – Vrtojba je smiselno, da tudi ta občina sprejme enak ali podoben koncesijski akt za ureditev te javne službe; se pa dopušča možnost, da bo potrebno zaradi medsebojnih usklajevanj odlokov, pri pripravi odloka za drugo obravnavo, predlagati določene spremembe ali dopolnitve.

**Mestnemu svetu Mestne občine Nova Gorica predlagamo, da predloženi odlok obravnava in sprejme.**

Pripravili:

Martina Remec Pečenko Samo Turel

Vodja Oddelka za gospodarstvo ŽUPAN

in gospodarske javne službe

Mateja Zoratti

Koordinatorka